Azaroaren 23a.

Unión del Pueblo Navarro talde parlamentarioari atxikitako foru parlamentari Marta Álvarez Alonso andreak PES-00162 galdera egin du idatziz erantzun dakion. Hona hemen horri buruz ematen den informazioa:

Lehenengo galderari dagokionez: Noiz eginen da ebaluazio hori?

Nafarroako Gobernuaren erregistroetan eta herritarren arretarako bulegoetan aurretiko hitzordua eskatzeko 2023ko azaroaren 2an ezarritako sistema mistoaren ebaluazioa, etengabe monitorizatzea gorabehera, berori martxan jarri osteko bederatzi hilabete inguruko epean eginen da.

Bigarren galderaren erantzuna: Zeren bidez eginen duzue ebaluazioa?

Aurreikusten da honako jarduketa hauek eginen direla neurria monitorizatzeko eta sistema berria ebaluatzeko beharrezko informazioa eskuratzeko:

Lehenengoa. Datuak sartzea Herritarrentzako Arretaren Kudeatzailean: 08:00etatik 09:30era arteko tarteko arreten datuak bilduko dira, bai eta egunaren gainontzeko orduetarako erreserbatutako hitzorduenak eta tarte horretan aurretiko hitzordurik gabe emandako arretenak ere. Horren harira, jakinarazten dut kudeatzailea unitateetan ezartzen ari dela Nafarroako Gobernuaren erregistro eta arreta bulegoetan datuak kontrolatzeko inolako sistemarik ez delako egon. Jarduerari buruzko datuak izan nahi ditugu.

Datuak aztertuko ditugu, eta, beharrezkoa izanez gero, hartutako erabakia doitu.

Bigarrena. Gogobetetasun inkestak baloratzea herritarren arretarako bulego bietan, ezarritako sistemarekin dauden arazoak identifikatu ahal izateko, egonez gero.

Hirugarrena. Herritarren arretarako bulegoak eta erregistroak erabiltzen dituztenek aurkezten ahal dituzten iradokizunak aztertzea.

Laugarrena. Emaitzak aztertzea herritarren arretarako bulegoetako eta erregistroetako langileekin.

Bosgarrena. Aurretiko hitzorduaren sistemak (Iruñeko Udala) edota eredu mistoak (Tuterako Udala) ezarrita dituzten Nafarroako administrazio publikoetako herritarren arretarako beste ekipo batzuen esperientzia ezagutzea.

Hori guztia jakinarazten dizut, Nafarroako Parlamentuko Erregelamenduaren 215. artikuluan xedatutakoa betez.

Iruñean, 2023ko azaroaren 22an

Lehendakaritzako eta Berdintasuneko kontseilaria: Félix Taberna Monzón